Vermeende huisrower doodgeskietFoto verskaf deur die Valke ŉ Verdagte is tydens ŉ skietery met die polisie dood ná ŉ afgetrede sakeman en sy vrou by hul huis in Weenen in KwaZulu-Natal aangeval is. Kapt. Nqobile Gwala, woordvoerder van die polisie, het gesê drie gewapende mans het die egpaar by hul huis oorval. “Die man is in sy motorhuis oorval deur twee rowers. Die derde verdagte het die huis betree en die vrou aangeval. Hy het kontant en die kluis se sleutel van haar geëis.” Die polisie is in kennis gestel van die rooftog en hulle het dadelik reageer. “Die verdagtes het die polisiebeamptes opgemerk en ŉ skietery het gevolg. Een van die verdagtes is getref. Hy is in hegtenis geneem. Die tweede verdagte het sy samewerking gegee en homself oorgegee. Die derde verdagte is doodgeskiet.” Die polisie het beslag gelê op drie vuurwapens en ammunisie. “Verdere ondersoek het polisiebeamptes na ŉ Toyota Etios, wat net buite die dorp parkeer was, gelei. Nog drie mans het in dié beweerde wegkomvoertuig gesit en wag. Hulle het vinnig weggejaag toe hulle die skote gehoor het. Hulle het kort daarna ŉ ongeluk gehad met die motor.” Die Weenen-polisie ondersoek ŉ saak van roof, poging tot moord en die onwettige besit van vuurwapens en ammunisie. Gwala het gesê die twee verdagtes, onderskeidelik 34 en 49 jaar oud, sal Vrydag in die plaaslike landdroshof verskyn.